laion/Wikipedia-Exotic huggingface dataset:
בובת החייאה "אנני"

בובת ההחייאה "אנני" (באנגלית: Resusci Anne), הידועה גם בשם בובת ההחייאה "אן", היא בובת הכשרה לתרגול פעולות החייאה באנשים מבוגרים. בובת ההחייאה "אן" פותחה על ידי יצרן הצעצועים הנורווגי אסמונד לארדל (Asmund Laerdal), הרופא האוסטרי-צ'כי פיטר ספאר (Peter Safar) והרופא האמריקאי ג'יימס אלאם (James Elam), ומיוצרת על ידי חברת "Laerdal Medical" (אנ'). הבובה משמשת לשם הדמיה ואימון עבור אנשי מקצוע בתחום הרפואה. ההערכה היא כי כ-300 מיליון אנשים ברחבי העולם הוכשרו בהחייאה באמצעות הבובה. רעיון פיתוח הבובה החל ב-1958 בכנס של רופאים מרדימים סקנדינבים בגאוסדל, נורווגיה, אשר במהלכו הציג ד"ר פיטר ספאר, הרופא הראשי של הצלב האדום השוודי, את ממצאיו: ניתן להציל חיים באמצעות ביצוע הנשמה מפה לפה. בשל המודעות לקשיים של הדרכת מיומנות ההנשמה מפה לפה, הוחלט כי ניסיונו של אסמונד לארדל בייצור צעצועים עשוי לסייע ביצירתה של בובה שתשמש להדרכה ותרגול של מיומנות זו. תווי פניה של הבובה מבוססים על ה-L'Inconnue de la Seine, יצירת אמנות מן המאה ה-19, כאשר בשנת 1880 נמצאה בסמוך לגדות נהר הסן גופתה של נערה אלמונית, רופאים הניחו כי היא התאבדה, על פי הפולקלור הפריזאי, הפתולוג שבחן את גופתה הוקסם כל כך מיופייה של הנערה שהוא החליט לשמר את פניה כמזכרת באמצעות מסכת מוות - העתק שלהן משעווה (אנ'). בשנת 1958 ד"ר פיטר ספר (רופא מרדים) ואסמונד לרדל (מהנדס ציוד רפואי) השתמשו בצורת פניה של הנערה הפריזאית כפני הבובה. שנתיים אחרי ייצור הבובה הראשונה, השניים החלו לבצע שיעורי החייאה בעזרת הבובה הפלסטית עם פניה של הנערה. בגלל תרגול הנשמה מפה לפה זכתה הבובה לכינוי "הפנים שנישקו אותם הכי הרבה פעמים בהיסטוריה". ב-1960 הוצגה הבובה בניו יורק בפני פיטר ספאר מהצלב האדום האמריקני וד"ר ארצ'ר גורדון (Dr. Archer Gordon). שני המומחים התרשמו מהמוצר. ב-1961, ד"ר ג'יימס ג'וד (Dr. James Jude), ד"ר גיא קניקרבוקר (Dr. Guy Knickerbocker) וד"ר ויליאם קוונהובן (Dr. Wiliam Kouwenhoven) הוכיחו כי דחיסת החזה בלחיצות יכולה לספק זרימת דם למוח גם אם הלב לא פועם, וכך להגדיל משמעותית את סיכויי ההצלחה של ההחייאה. הממצאים האלו עודדו את לארדל להמשיך בפיתוח בובת ההחייאה "אנני" על מנת שתאפשר אימון בהחייאה. תהליך פיתוח בובת ההחייאה דרש שלבובה יהיה מראה ריאליסטי, נתיבי אוויר הניתנים לחסימה ולניקוי, ראש היכול להסתובב, בית חזה מחומר גמיש, משקל נמוך המאפשר הובלה, וגוף מחומר קל לניקוי על מנת שאנשים רבים יוכלו לתרגל ללא חשש מזיהומים. מדיה וקבצים בנושא בובת החייאה "אנני" בוויקישיתוף הנערה האלמונית מפריז שפניה היפהפיות הצילו מיליוני חיים, באתר וואלה, 26 בדצמבר 2018 Grange, Jeremy (2013-10-16). "Resusci Anne and L'Inconnue: The Mona Lisa of the Seine". BBC News (באנגלית בריטית). נבדק ב-2017-06-14. Martha Pat Kinney, Elam, James, www.scienceheroes.com (באנגלית) האמת מאחורי "הפנים שנישקו אותם הכי הרבה בפעמים בהיסטוריה", באתר ‏מאקו‏, 18 באוגוסט 2019
קבוצת הארמיות הצפונית

קבוצת הארמיות הצפונית (באנגלית: Northern Army Group), הידועה גם בראשי התיבות "נורתא"ג" (NORTHAG), הייתה קבוצת ארמיות של נאט"ו, אשר הוצבה בגרמניה המערבית במהלך המלחמה הקרה במטרה לקדם פלישה אפשרית של ברית ורשה. קבוצת הארמיות הצפונית הוקמה ב-1 בנובמבר 1952 על בסיס המפקדה של הכוחות הבריטיים בגרמניה, אשר בתורה הוקמה על בסיס קבוצת הארמיות ה-21. מפקדת קבוצת הארמיות הייתה בתחילה בעיר באד אוינהאוזן, אך ב-1954 היא הועברה לריינלנד. הקבוצה כללה כוחות בריטיים, גרמניים, הולנדיים, בלגיים וצרפתיים, ובמקרה של מלחמה היו אמורים לעבור תחת פיקודו גם כוחות אמריקניים. הכוחות היו כפופים לצבאותיהם שלהם, ורק במקרה של מלחמה היה יכול מפקד קבוצת הארמיות להפעיל את כל הכוחות. מפקד הקבוצה היה גנרל בריטי אשר שימש במקביל כמפקד ארמיית הריין הבריטית כראש מטהו היה ממונה גנרל מיור גרמני, וכסגנו היה ממונה מפקד הולנדי או בלגי. כוחות האוויר של קבוצת הארמיות כללו את חיל האוויר הטקטי השני של בעלות הברית (2 ATAF), ואת חיל האוויר המלכותי גרמניה (RAFG). משימת קבוצת הארמיות הייתה ההגנה על מישורי צפון גרמניה מדרום לנהר האלבה עד העיר קאסל. ההגנה מצפון לאלבה הייתה מופקדת בידי פיקוד בעלות הברית בשלזוויג הולשטיין ויוטלנד (COMLANDJUT), ומדרום לקאסל הייתה ההגנה מופקדת בידי קבוצת הארמיות המרכזית (סנטא"ג). במקרה של מלחמה נגד ברית ורשה, הייתה עתידה הגזרה של קבוצת הארמיות הצפונית להיות בעייתית במיוחד. חרף התיעוש שעברה גרמניה המערבית בשנים שלאחר מלחמת העולם השנייה, עדיין בצפון גרמניה היו מישורים פתוחים רבים וכבישים נוחים שמהם ניתן היה בקלות להגיע למזרח ומערב. ההשערה הרווחת בקרב מפקדי נאט"ו הייתה שזה יהיה יעד ההתקפה המועדף על ברית ורשה. בשל כך, בימות שלום כללה הקבוצה 220,000 חיילים, 3,500 טנקים, 2,000 תותחים ואף נשק גרעיני טקטי. מתוך כל חיילי הקבוצה, 106,000 היו גרמנים (כולל דיוויזיית הפאנצר השביעית), ובמקרה של מלחמה מספרם של אלו היה עתיד לגדול ל-170,000. במקרה של מלחמה הייתה מפקדת הקבוצה אמורה לעבור למאסטריכט. בפועל, לא הייתה קבוצת הארמיות מעורבת בלחימה לאורך כל המלחמה הקרה, למעט סיוע מזערי לכוחות הבינלאומיים במלחמות יוגוסלביה. הקבוצה פורקה ב-24 ביוני 1993. כמפקדה האחרון שימש סר צ'ארלס גתרי, וראש המטה האחרון שלה היה הלמוט וילמן. הקורפוס ההולנדי ה-1 הדיוויזיה ההולנדית ה-1 הדיוויזיה ההולנדית ה-4 הדיוויזיה ההולנדית ה-5 הקורפוס הגרמני ה-1 דיוויזיית הפאנצר ה-1 דיוויזיית הפאנצר ה-7 דיוויזיית הפאנצרגרנדיר ה-11 הבריגדה האווירית ה-27 הקורפוס הבריטי ה-1 הדיוויזיה המשוריינת ה-1 הדיוויזיה המשוריינת ה-3 הדיוויזיה המשוריינת ה-4 הדיוויזיה ה-2 הקורפוס הבלגי ה-1 הדיוויזיה הבלגית ה-1 דיוויזיית השריון הבלגית ה-16 הקורפוס הצרפתי ה-3 דיוויזיית השריון הצרפתית ה-2 דיוויזיית השריון הצרפתית ה-10 הדיוויזיה הצרפתית ה-8 קבוצת הארמיות הצפונית (באנגלית)
אלכסנדר מקלין

האם התכוונתם ל... אלכסנדר מקלין (זמר) (McLean) - זמר אמריקאי הידוע בעיקר בזכות פעילותו בלהקת הבנים "בקסטריט בויז" אלכסנדר מקלין (רופא) (Macklin) - רופא בריטי שלקח חלק במשלחות של ארנסט שקלטון לאנטארקטיקה בתחילת המאה ה-20
יוסף הכט (רב)

הרב יוסף הכט (נולד בי"ד בשבט ה'תשי"א, 21 בינואר 1951) הוא רבה הראשי האשכנזי של אילת והמחוז, רב קהילת חב"ד וחבר בבית דין רבני חב"ד. נולד בניו הייבן, לשליח חב"ד הרב משה יצחק ורבקה הכט. למד במוסדות חב"ד במקום, ובישיבת אהלי תורה בשכונת קראון הייטס וישיבת תומכי תמימים המרכזית 770 בברוקלין, שם היה אחד מבחירי התלמידים (אחד משבעה "קנים" - תלמידים מצוינים בלימודם שהיו מעבירים שיעורים בנושאים שונים בחסידות ובנגלה), ונמנה עם קבוצת ה"חוזרים" על מאמרי הרבי מלובביץ'. המזכיר הראשי הרב חיים מרדכי אייזיק חדקוב שלח אותו מדי חג עם קבוצת תלמידים להשתתף בדרשתו של הרב שמחה עלברג ולהעביר אליו את תוכנה, ולמשימות נוספות. נישא בשנת ה'תשל"ו לטילא בת שלום דובער פופאק, ולמד בכולל אברכים בשכונת קראון הייטס. בחודש שבט תשל"ז, 1977 נשלח על ידי הרבי מחב"ד לארץ ישראל, כחלק מקבוצה של שלוחים, שם למד בכולל "צמח צדק" בצפת. בהתאם להוראת הרבי מלובביץ' לשלוחים לנסות ולהשיג משרות רבנות, הגיש הרב הכט מעמדות לרבנות בעיר אילת. בחודש אלול ה'תשל"ט, 1979, נבחר לכהן כרב הראשי האשכנזי של העיר, (בגיל 29) מעמד הכתרה נערך בט"ו בתמוז תשמ"ב. בשנת ה'תשמ"ו, 1986, התמנה לחבר בבית דין רבני חב"ד. הרב הכט הקים בעיר שלשה בתי חב"ד ובית תבשיל המחלק ארוחות חמות מדי יום. כן דאג להקמת מקוואות מהודרים. על עבודתו זו זכה בשנת 2011 לתואר "יקיר העיר" אילת. בשנת תשל"ו היה חבר בצוות חסידים שהכינו את בשעה שהקדימו – תער"ב לדפוס ובנוסף היה אחראי להכין מפתח עניינים לסדרת המאמרים. משנת תשנ"ב עורך הרב הכט תהלוכה בליל שביעי של פסח לעבר שפת הים ליד מלון מרידיאן, לציון קריעת ים סוף שהתחוללה לפי המסורת ביום זה. במשך כמה שנים מאז תשמ"ה יזם. משלחת של רבני חב"ד שנסעה למצרים לחגוג את סיום לימוד משנה תורה לרמב"ם במסגרת הרמב"ם היומי בבית הכנסת הרמב"ם. בשנת תשע"ה פעל לשינוי הלוגו הרשמי של הרבנות הראשית לישראל הכולל בתוכו לוחות הברית כך שהלוחות המוצגות בו יהיו מרובעות, לאחר שקודם לכן היו מעוגלות. לרב הכט שבעה בנים וחמש בנות. בנו הקטן אברהם יהושע נפטר בשבט תשפ"ב לאחר מחלה ממושכת. בנו הרב מנחם מענדל, משמש שליח חב"ד ורב בית הכנסת וקהילת 'בית יעקב' בצפון תל אביב בנו הרב שניאור זלמן, משפיע בישיבת תומכי תמימים במגדל העמק בנו הרב לוי, רב בית כנסת בשכונת שחמון, אילת בנו הרב שמעיה, מייסד וראש כולל ובית ההוצאה לאור 'אשכילה', סופר חב"די ורב בית הכנסת 'זיכרון ברוך' ביפו (חתן הרב יצחק אייזיק לנדא) בנו הרב משה יצחק, ר"מ בישיבה קטנה 'חסידי חב"ד ליובאוויטש' בצפת חתנו, הרב יוסף יצחק בורגן, משמש כרב היישוב ניר צבי חתנו, הרב יהודה טייכטל, משמש כרב בית כנסת 'משכן משה', אילת חתנו, הרב דובער פרידמן, משמש כשליח חב"ד במלונות באילת הרב יוסף הכט באתר col רבה של אילת הופתע ביום הולדתו באתר שטורעם שאול כהנא, ‏שבעת החב"דניקים שהפכו לרבני ערים, באתר כיכר השבת, 26.11.2017 נושא הבשורה מ - 770, באתר ערב ערב באילת רב ראשי בן עשרים ותשע, הרב העכט מתראיין לדף השבועי של חברת jem - חשוון תשפ"א הרב משה מרינובסקי, רבנות של שליחות, ראיון חג, כפר חב"ד 2010 "אות יקיר העיר" אילת הוענק לרב יוסף הכט באתר col כ"ח באדר תשע"א תושבי אילת ואורחיה יחגגו הלילה את נס קריעת ים סוף מאזיני רשת ב' נחשפו למעמד 'שירת הים', בחצי היום השישי עם ליאת רגב 25.4.19 דקה 30:32 באתר רשת ב' אלבום לימוד הרמב"ם בהוצאת המרכז לענייני חינוך עמוד 49. עומר כרמון, בזכות הרב הכט: רובעו לוחות הברית, יום יום באילת, 19.06.2025 אסון כבד: נפטר הת' אברהם יהושע הכט ז"ל, באתר COL, ‏30.01.2022
פיקוד הסייבר של צבא ארצות הברית

פיקוד הסייבר של צבא ארצות הברית (באנגלית: United States Army Cyber Command; בראשי תיבות: ARCYBER) הוא פיקוד האחראי על לוחמת הסייבר של צבא ארצות הברית. הפיקוד נוסד ב-2010 ומפקדתו התמקמה בפורט גורדון שבג'ורג'יה. הפיקוד אחראי למבצעים במרחב הקיברנטי בתחום ההגנה, בתחום ההתקפה ובתחום המודיעין. הפיקוד הוא אחד מהפיקודים הפונקציונליים המרכזיים בצבא ארצות הברית. הוא מדווח ישירות למטה החיל ומונחה על ידי פיקוד הסייבר של ארצות הברית. פיקוד טכנולוגיות הרשת (NETCOM) - עוסק בהגנה והתקפה במרחב הקיברנטי בהתאם למשימות המודיעין של מחלקת ההגנה של ארצות הברית פיקוד מבצעי המודיעין הראשון (1st IO) - יחידה בפיקוד האבטחה והמודיעין של הצבא, שנמצאת תחת שליטה מבצעית של פיקוד הסייבר. היחידה עוסקת בלוחמת מידע. חטיבת הגנת הסייבר חטיבת המודיעין הצבאי 780 - עוסקת בלוחמת רשת מדיה וקבצים בנושא פיקוד הסייבר של צבא ארצות הברית בוויקישיתוף אתר האינטרנט הרשמי של פיקוד הסייבר של צבא ארצות הברית (באנגלית) פיקוד הסייבר של צבא ארצות הברית, ברשת החברתית אקס (טוויטר) פיקוד הסייבר של צבא ארצות הברית, סרטונים בערוץ היוטיוב
רנו Type EF

רנו Type EF (בצרפתית: Renault Type EF) היא מכונית סלון מתוצרת יצרנית הרכב הצרפתית רנו אשר יוצרה בשנת 1914. בנוסף, דגמי רנו Type EF נבנו בתצורות לימוזינה, לנדולט, גרסת קבריולה וגרסת קופה. רנו Type EF (Renault Classic) רנו Type EF טורפדו, 1914 מדיה וקבצים בנושא רנו Type EF בוויקישיתוף
אנה גאסטייר

אנה קריסטינה גאסטייר (באנגלית: Ana Kristina Gasteyer; נולדה ב-4 במאי 1967) היא שחקנית, קומיקאית ומוזיקאית אמריקאית. גאסטייר נולדה בוושינגטון די. סי. שבארצות הברית, למשפחה מרקע נוצרי. אמה מריאנה רומל-גאסטייר היא אמנית, בעלת שורשים רומנים ויוונים, ואביה פיל גאסטייר שדלן שמכהן גם כראש עיר של העיירה קוראלס שבניו מקסיקו. לאחר התיכון היא למדה באוניברסיטת נורת'ווסטרן. ב-1996 הצטרפה לצוות תוכנית המערכונים "סאטרדיי נייט לייב" ובין חיקוייה הידועים בתוכנית נמנים אלו של מרתה סטיוארט וסלין דיון, ב-1998 שיחקה עובדת סוציאלית בפרק של "חוק וסדר". בשנת 2004, הופיעה במחזה "אופרה בגרוש" בברודוויי ובאותה שנה שיחקה את אמה של דמותה של לינדזי לוהן בסרט "ילדות רעות". בשנת 2005, שיחקה במחזה "מרשעת" שהועלה בשיקגו. היא גם שיחקה שופטת בשלושה פרקים של סדרת הדרמה המשפטית "האישה הטובה". ב-2008 שיחקה בסרט "הנשים" בכיכובן של מג ראיין ואווה מנדז. ב-2009 שיחקה בסרט העצמאי "להעז" בכיכובה של אמי רוסום. בשנת 2011 החלה לשחק בסיטקום של ABC "פרברי הגיהנום", בתפקיד שילה שיי, תפקיד אותו גילמה למשך 3 עונות עד לסיום שידור הסדרה ב-2014. בשנת 2012 שיחקה בסרט הקומדיה "רובוט ופרנק" לצד סוזן סרנדון וגם בתפקיד קטן בסרט הקומדיה "איפה אלברט?" (אנ'). בשנת 2015 התארחה בסדרת הקומית של רשת Hulu, "אנשים קשים", ושיחקה בסרט "פול בלארט 2: נשאר בווגאס" בכיכובו של קווין ג'יימס. בשנת 2016 החלה לשחק בקומדיה "ליידי דינמייט" בין התפקידים הראשיים. ב-2019 שיחקה לצד איימי פולר ומאיה רודולף בקומדיה "טיול לנאפה" מבית נטפליקס. ושיחקה בסדרה "עושה בית ספר", המהווה ספין אוף ל"הגולדברגים". בשנת 2020 החלה לדבב את ג'נין בסדרת האנימציה "דנקנוויל" ברשת Fox. בשנת 2019, הוציאה את אלבום האולפן השני שלה "Sugar & Booze", לכבוד חג המולד. בשנת 2021 החלה לשחק בתפקיד הראשי בסיטקום "American Auto" ברשת NBC, בתפקיד של קתרין הסטינגס, מנכ"לית חדשה של חברת מכוניות. אתר האינטרנט הרשמי של אנה גאסטייר מדיה וקבצים בנושא אנה גאסטייר בוויקישיתוף אנה גאסטייר, ברשת החברתית פייסבוק אנה גאסטייר, ברשת החברתית אקס (טוויטר) אנה גאסטייר, ברשת החברתית אינסטגרם אנה גאסטייר, סרטונים בערוץ היוטיוב אנה גאסטייר, במסד הנתונים הקולנועיים IMDb (באנגלית) אנה גאסטייר, באתר AllMovie (באנגלית) אנה גאסטייר, במסד הנתונים הקולנועיים KinoPoisk (ברוסית) אנה גאסטייר, באתר AllMusic (באנגלית) אנה גאסטייר, באתר MusicBrainz (באנגלית) אנה גאסטייר, באתר Discogs (באנגלית) אנה גאסטייר, באתר Songkick (באנגלית) אנה גאסטייר, באתר בילבורד (באנגלית) Maureen Lee Lenker October 11, 2019 at 10:00 AM EDT, Exclusive: Listen to Ana Gasteyer and Maya Rudolph's cheeky Christmas song 'Secret Santa', EW.com (באנגלית)
רנו Type EI

רנו Type EI (בצרפתית: Renault Type EI) היא מכונית קבריולה מהודרת, אשר יוצרה על ידי יצרנית כלי הרכב הצרפתית רנו בשנת 1914. דגמי "רנו Type EI" נבנו בתצורות לנדולט (Landaulet - הגג נפתח בחלקו) וקבריולה. רנוType EI, טורפדו, שנת 2014 רנו Type EI, טורפדו, 3 מושבים, (2 מושבים + מושב נפתח מאחור), דגם Landaulet רנו Type EI, טורפדו, 3 מושבים (2 מושבים + מושב נפתח מאחור), דגם Landaulet רנו Type EI - תמונה מדיה וקבצים בנושא רנו Type EI בוויקישיתוף Gilbert Hatry, Claude Le Maître: Dossiers Chronologiques Renault. Voitures Particulières. Tome 3: 1911–1918. Editions Lafourcade, Paris 1979, ISBN 2-902667-04-3 "רנו Type EI"
חורחה מרה

חורחה מרה פרס (בספרדית: Jorge Meré Pérez; נולד ב-17 באפריל 1997 באוביידו שבספרד) הוא כדורגלן ספרדי המשחק בעמדת הבלם בקבוצת קלוב אמריקה. מרה הצטרף למחלקת הנוער של ספורטינג חיחון בשנת 2010 לאחר שעבר אליה ממחלקת הנוער של ריאל אוביידו. בעונת 2013/2014, כשהוא בן 16 בלבד, החל מרה לשחק בספורטינג חיחון ב', קבוצת המילואים של המועדון, ששיחקה בליגה הספרדית השלישית. ב-24 ביולי 2014 חתם מרה על חוזה חדש לחמש עונות במועדון, עם סעיף שחרור של 25 מיליון אירו. ב-11 באפריל 2015 ערך מרה את הופעת הבכורה שלו בקבוצה הבוגרת של המועדון, בתיקו 1-1 נגד ריאל סרגוסה במסגרת הליגה הספרדית השנייה. הוא ערך חמש הופעות ליגה בעונת 2014/2015, בה חזר ספורטינג חיחון לליגת העל הספרדית לאחר שלוש שנות היעדרות. ב-23 בספטמבר ערך מרה את הופעת הבכורה שלו בליגת העל הספרדית, כששיחק 90 דקות בניצחון 1–2 על ראיו ואיקאנו במסגרת המחזור החמישי בליגה. הוא ערך 25 הופעות ליגה בעונת 2015/2016, בה ניצלה ספורטינג חיחון מירידת ליגה במחזור האחרון. ביולי 2017 חתם מרה על חוזה לחמש עונות בפ.צ. קלן מהבונדסליגה תמורת דמי העברה של כתשעה מיליון אירו. מכירה זו היא הגבוהה ביותר בתולדות ספורטינג חיחון. בפברואר 2018 הבקיע מרה את שערו הראשון במדי קלן, בהפסד 2–3 לבורוסיה דורטמונד. ב-18 בינואר 2022 חתם מרה בקלוב אמריקה מהליגה המקסיקנית. מרה יצג את נבחרות ספרד בכל שכבות הגיל, ואף זכה עם נבחרת ספרד עד גיל 19 באליפות אירופה עד גיל 19 לשנת 2015 שנערכה ביוון. בחודש מאי 2016, כשהוא בן 19, זומן מרה לראשונה לסגל נבחרת ספרד הבוגרת לקראת משחק הידידות נגד נבחרת בוסניה והרצגובינה. נבחרת ספרד עד גיל 19 אליפות אירופה עד גיל 19 (1): 2015 מדיה וקבצים בנושא חורחה מרה בוויקישיתוף חורחה מרה, באתר Transfermarkt חורחה מרה, באתר Fussballdaten.de (בגרמנית) חורחה מרה, באתר Soccerway חורחה מרה, באתר BDFutbol חורחה מרה, באתר WorldFootball.net חורחה מרה, באתר FootballDatabase.eu Julio y Meré, dos joyas en la zaga ante el Oviedo באתר Gol Average, ‏ 9 בדצמבר 2013 (בספרדית) El Sporting 'ata' a Jorge Meré: la nueva perla de Mareo באתר El Desmarque, ‏ 24 ביולי 2014 (בספרדית) Ni Zaragoza ni Sporting abandonan sus malas rachas באתר Marca, ‏ 11 באפריל 2015 (בספרדית) El Rayo sabe contemporizar ante un valiente Sporting באתר Marca, ‏ 23 בספטמבר 2015 (בספרדית) Spain see off Russia for seventh Under-19 crown באתר הרשמי של אופ"א, 19 ביולי 2015 (באנגלית) Jorge Meré vive su primer gran día con la selección באתר La Nueva Espana, ‏ 24 במאי 2016 (בספרדית)
ויצ'דה

ויצ'דה (בספרדית: Vichada) הוא אחד מ-32 המחוזות של קולומביה. המחוז נמצא במזרח קולומביה והוא גובל במחוז אראוקה בצפון, בוונצואלה בצפון ובמזרח, במחוז גואאיניה בדרום, במחוז גואביארה בדרום-מערב, במחוז מטה במערב ובמחוז קסנרה בצפון-מערב. המחוז משתרע על שטח של 100,242 קמ"ר, והוא המחוז השני בגודלו בקולומביה מבחינת שטח, אחרי אמסונאס. במחוז מתגוררים כ-75,000 תושבים (הערכה ל-2017). בירת המחוז היא פוארטו קרניו. לאחר קבלת העצמאות של רפובליקת קולומביה הגדולה מהאימפריה הספרדית בתחילת המאה ה-19 האזור נכלל במחוז בויאקה. לאחר פיצול הרפובליקה ב-1830 האזור נכלל ברפובליקת גרנדה החדשה והשתייך לטריטוריית סן מרטין שכללה את שטחי מחוזות ויצ'דה ומטה המודרניים. ב-1857 הרפובליקה הפכה לפדרלית והפרובינציה נכללה במדינת קונדינמרקה. ב-1863 הרפובליקה הפכה לארצות הברית של קולומביה והמדינות המקוריות המשיכו להתקיים. ב-1866 טריטוריית סן מרטין נוצרה מחדש, אם כי היא הייתה נתונה לשליטה מסוימת של קונדינמרקה. ב-1886 ארצות הברית של קולומביה הפכה לרפובליקת קולומביה הלא-פדרלית והאזור נכלל במחוז קונדינמרקה. ב-1905 פוצלה מהמחוז האינטנדנסיה (יחידה דומה למחוז אך במעמד פחות יותר ותחת שליטה הדוקה יותר של השלטון המרכזי) מטה שכללה את שטחי טריטוריית סן מרטין. ב-1913 פוצל שטח מהאינטנדנסיה להקמת הקומיסריה (מעמד דומה לאינטנדנסיה) של ויצ'דה, שכללה את שטחי המחוז המודרני. הבירה המקורית של הקומיסריה הייתה סן חוסה דה מאיפורס (San José de Maipures; נמצאת בתחומי הרשות המקומית המודרנית של קומריבו) הממוקמת על גדות נהר אורינוקו שמשמש כגבול עם ונצואלה. ב-12 ביוני 1924 הבירה הועברה ליישוב אגואה (Egua) על גדות נהר ויצ'דה. ב-5 ביוני 1974 הבירה הועברה לפוארטו קרניו, הבירה הנוכחית. ב-1991 שודרג מעמד הקומיסריה למחוז. הכלכלה המקומית מסתמכת בעיקר על חקלאות, חטיבת עצים, גידול מקנה ובמידה פחותה גם על תיירות המתרכזת בפארק הלאומי הטבעי אל טופרו (El Tuparro). אתר האינטרנט הרשמי של ויצ'דה (באנגלית) מדיה וקבצים בנושא ויצ'דה בוויקישיתוף ויצ'דה, באתר אנציקלופדיה בריטניקה (באנגלית) ויצ'דה באתר האגודה הגאוגרפית של קולומביה (בספרדית).
ג'ון כריסטי

ג'ון רג'ינלד הולידי כריסטי (8 באפריל 1899 – 15 ביולי 1953) היה רוצח סדרתי ונקרופיל בריטי שפעל במהלך שנות ה-40 ותחילת שנות ה-50. כריסטי רצח לפחות 8 בני אדם, בהם את אשתו אתל, על ידי חניקתם למוות בביתו שבשכונת נוטינג היל שבלונדון. סמוך לאחר שעבר מדירתו במרץ 1953, נמצאו שלוש מגופות קורבנותיו חבויות בגומחה במטבח ביתו. שתי גופות נוספות אותרו בחצר, בעוד גופת אשתו נמצאה מתחת לרצפת ביתו. כריסטי הוצא להורג בתלייה ביולי 1953 לאחר שהורשע ברצח אשתו. כריסטי האשים את הדייר שלו בהריגת אשתו. ג'ון כריסטי, באתר "Find a Grave" (באנגלית) ערך זה הוא קצרמר בנושא בריטים ובנושא היסטוריה. אתם מוזמנים לתרום לוויקיפדיה ולהרחיב אותו.
בסיס חיל הנחתים קוונטיקו

בסיס חיל הנחתים קוונטיקו (באנגלית: Marine Corps Base Quantico) הוא בסיס ההכשרה המרכזי של חיל הנחתים של ארצות הברית. הבסיס נוסד ב-1917, ממוקם בדרום מדינת וירג'יניה בסמוך לנהר הפוטומק ומשתרע על שטח של כ-239,000 דונם. בבסיס שוכנים גם גופים נוספים מעבר ליחידות חיל הנחתים ובהם אקדמיית ה-FBI, מעבדת ה-FBI, ‏שירות החקירות הפליליות של הצי ואקדמיית המנהל לאכיפת הסמים. הבסיס כולל 1,356 בניינים (של חיל הנחתים ללא סוכנויות וגופים אחרים), 223,176 דונם של שטחי אימון, 44 מטווחים ושדה תעופה. בבסיס מתגוררים באופן קבע כ-4,000 חיילי מחיל הנחתים ומשפחותיהם. יחידות חיל הנחתים בבסיס: פיקוד החינוך והאימונים של חיל הנחתים בית הספר הבסיסי - מכשיר מדי שנה כ-1,800 קצינים ומש"קים בית הספר למועמדים לקצונה - מכשיר מדי שנה כ-1,200 קצינים מרכז פיתוח כוחות אוויר-קרקע אוניברסיטת חיל הנחתים מכללת המלחמה של חיל הנחתים - 20 חניכים מדי שנה המכללה לפיקוד ומטה חיל הנחתים - 220 חניכים מדי שנה בית הספר ללימודים מתקדמים של חיל הנחתים - 30 חניכים מדי שנה בית הספר ללוחמת מארינס - מכשיר כ-250 חניכים מדי שנה קורסי הכשרה מקצועיים - מכשירים מדי שנה כ-2,700 חיילים סדירים וכ-550 חיילי מילואים פיקוד פיתוח הלוחמה של חיל הנחתים מחלקת כוח אדם ומילואים פיקוד הגיוס של חיל הנחתים יחידת הניסויים וחקר הביצועים פיקוד המערכות של חיל הנחתים מרכז לוחמת הרשת ואבטחת המידע מחלקת המודיעין יחידת משמר אבטחת השגרירויות של חיל הנחתים טייסת המסוקים הראשונה של חיל הנחתים (HMX-1) המפעילה את מסוקי מארין 1 להובלת נשיא ארצות הברית גדוד הסיור הממוכן הקל הרביעי מרכז לוחמת המידע רגימנט הטיפול ושיקום הפצועים גופים נוספים השוכנים בבסיס: אקדמיית ה-FBI מעבדת ה-FBI יחידת חילוץ בני הערובה של ה-FBI שירותי החקירות הפליליות של הכוחות המזוינים שירות החקירות הפליליות של הצי (NCIS) פיקוד החקירות הפליליות של צבא ארצות הברית (CID) משרד החקירות המיוחדות של חיל האוויר (AFOSI) אקדמיית המנהל לאכיפת הסמים מנהלת נשק אל הרג מתקן אווירי של חיל הנחתים Quantico (MCAF Quantico) (IATA: NYG, ICAO: KNYG, FAA LID: NYG) הוא שדה תעופה של חיל הנחתים של ארצות הברית הממוקם בתוך בסיס חיל הנחתים. הוא נוסד בשנת 1919 וכיום הוא ביתה של טייסת המסוקים הראשונה של חיל הנחתים (HMX-1), הטייסת שמטיסה את נשיא ארצות הברית. שדה התעופה ידוע גם בשם טרנר פילד, על שם קולונל תומאס סי טרנר, טייס ימי ותיק והמנהל השני של תעופה של חיל הנחתים, שאיבד את חייו בהאיטי ב-1931. ב-12 באוגוסט 2010, נחנך מתקן אווירי חדש של קוונטיקו שיכיל תחזוקה ואחסון של מסוקי הטייסת לכבודו של מייסדה, וירג'יל ד. אולסון (1919–2012). מדיה וקבצים בנושא בסיס חיל הנחתים קוונטיקו בוויקישיתוף אתר בסיס חיל הנחתים
ארמיית הפרשים השנייה

ארמיית הפרשים השנייה (ברוסית: Вторая конная армия) הייתה ארמיית פרשים של הצבא האדום אשר לחמה במלחמת האזרחים ברוסיה ובמלחמה הפולנית-סובייטית. הארמייה הוקמה ב-16 ביולי 1920 וכמפקדה מונה אוקה גודורוביקוב. באותה שנה נכנסה הארמייה לקרב עם כוחות הצבא הלבן של פיוטר וראנגל, ובשיתוף פעולה עם הארמייה ה-13 כבשה את העיר זפוריז'יה. באוגוסט הועברה הארמייה ללחום במלחמה הפולנית-סובייטית, אולם בספטמבר לאחר הכישלון בקרב ורשה הועברה הארמייה למילואים, ומפקדה הוחלף בפיליפ מירונוב. באוקטובר היא חזרה לקרבות ונלחמה על הגדה הצפונית של הדנייפר נגד הצבא הלבן שהיה מרוכז בגדה הדרומית. ב-26 באוקטובר חצתה הארמייה את הדנייפר והקימה ראש גשר ליד ניקופול, ובנובמבר השתתפה במתקפה הסופית על חצי האי קרים שבסופה הובס וראנגל. הארמייה פורקה ב-6 בדצמבר. אוקה גודורוביקוב (16 ביולי 1920 - 6 בספטמבר 1920) פיליפ מירונוב (6 בספטמבר 1920 - 6 בדצמבר 1920) ערך זה הוא קצרמר בנושא ברית המועצות. אתם מוזמנים לתרום לוויקיפדיה ולהרחיב אותו.
בז גמדי

בז גמדי (שם מדעי: Falco columbarius) המכונה גם בז היונים ולעיתים מרלין (לא לבלבל עם השם Marlin שמאפיין את בני משפחת המפרשניים) הוא מין של עוף דורס ממשפחת הבזיים. אורכו של הבז נע בין 24–33 ס"מ ומוטת כנפיו נעה בין 50–73 ס"מ. משקלם הממוצע של הזכרים הוא 165 גרם ומשקל הנקבות בממוצע הוא 230 גרם. למרות השם הוא איננו הקטן שבבזים. צבע הראש, הכתפיים והגב של הזכרים הוא כחול-סגול או חום כהה-אפור, עם נקודות שחורות. על הזנב יש פסים בצבעים חום כהה או שחור ופסים לבנים. החלקים התחתונים והבטן צבועים בצבע קרם עם כתמים בצבע חום כהה או שחור. צידי הראש צבועים עם פסים חומים כהים. המצח והקו מעל העיניים לבנים. המקור מעוקל וכחלחל, הרגליים צהובים, הטפרים שחורים והקשתית חומה. נקבות והצעירים דומים לזכרים בסימניהם, אך גוון צבעיהם דהויי יותר. תוחלת החיים הממוצעת בטבע היא כ-12 שנים. הבזים הגמדיים מצויים על פני האזור ההולארקטי ברחבי כל היבשות (למעט אוסטרליה), בעיקר הצפוניות, אך לעיתים נודדים לצפון האזורים הסובטרופיים והטרופיים. הם מעדיפים מרחבים פתוחים, שטחי דשא, חופי ים, דיונות חול, אזורי ביצות, ערבות ומדבריות. עיקר מזונו של הבז הגמדי הם עופות קטנים החיים על הקרקע בניהם עפרוניים, דרוריים, גיבתוניים, פרושיים ושכווים. בנוסף הם אוכלים גם יונקים קטנים, לטאות, נחשים וחרקים. את טרפו הוא הורג באמצעות צלילה מהירה והריגה עם טופריו. הזכרים מגיעים לאזור הרבייה לפני הנקבות, ובדרך כלל הם חוזרים כל שנה לאותו אזור קינון אך אינם בהכרח משתמשים באותו מקום מדויק. באזורים פתוחים ובאזורי דשא, הקנים בדרך כלל יהיו חריצים הממוקמים בצמחייה צפופה. באזורים של דיונות חול הקנים יהיו בעשבי דיונות. באזורים מיוערים יעדיפו הבזים להשתמש בקני עורבים ריקים. במהלך תקופת הקינון, הבזים הופכים לאגרסיביים כלפי עורבים ודורסים אחרים באזור. (התנהגות אגרסיבית זו כלפי דורסים אחרים מועילה לציפורי השיר ולעופות הקרקעיים החיים באזור הקינון של הבז, מאחר שהבזים צדים רק באזורים פתוחים, לשאר העופות באזור יש ביטחון מפני דורסים אחרים). בדרך כלל הקן מכיל ארבע עד שש ביצים. הביצים מוטלות במרווחים של יומיים. צבע הביצים לבן בהיר עם כתמים בצבע חום. באזורים הדרומיים הביצים מוטלות מתחילת אפריל עד תחילת מאי, ובאזורים הצפוניים מבסוף מאי עד יוני. הנקבה היא הדוגרת העיקרית. תקופת הדגירה נמשכת 25–32 ימים. הנוצות מופיעות על הגוזלים לאחר ארבעה עשר ימים, לאחר שמונה עשרה ימים הגוזלים מכוסים כמעט לחלוטין בנוצות, למעט באזור הראש. הם מתחילים לעוף כ-25–30 יום לאחר הבקיעה. עם עזיבת הקן, הצעירים נשארים בקרבת מקום מספר שבועות עד שהם בוגרים מספיק כדי לנדוד דרומה. תוך מספר שבועות לאחר עזיבת הקן, הצעירים מסוגלים לטיסות למרחקים ארוכים, וזמן קצר אחר כך הם נודדים דרומה מאזור הגידול. מדיה וקבצים בנושא בז גמדי בוויקישיתוף בז גמדי, באתר ITIS (באנגלית) בז גמדי, באתר NCBI (באנגלית) בז גמדי, באתר Animal Diversity Web (באנגלית) בז גמדי, באתר Internet Bird Collection (באנגלית) בז גמדי, באתר GBIF (באנגלית) בז גמדי, באתר אנציקלופדיה בריטניקה (באנגלית) בז גמדי באתר הרשימה האדומה של IUCN Graham Garett Grove, Falco columbarius. Animal Diversity Web - University of Michigan